b'\n_START_ARTICLE_\nImena pritlikavih planetov\n_START_PARAGRAPH_\nIme pritlikavih planetov (vlju\xc4\x8dno z asteroidi in planetoidi) je sestavljeno iz \xc5\xa1tevilke, ki predstavlja zaporedno \xc5\xa1tevilko odkritja, in iz imena (lahko je za\xc4\x8dasno ali stalno), ki ga je predlagal odkritelj. Zaporedna \xc5\xa1tevilka je zaporedna \xc5\xa1tevilka vpisa v pripadajo\xc4\x8di katalog nebesnih teles in se dolo\xc4\x8di \xc5\xa1ele, ko je znana tirnica tako to\xc4\x8dno, da je v bprihodnosti vedno mogo\xc4\x8de dolo\xc4\x8diti lego (obi\xc4\x8dajno so za dolo\xc4\x8ditev tirnice dovolj \xc5\xbee \xc5\xa1tiri lege). Tako se oznaka pritlikavega planeta zapi\xc5\xa1e v obliki\xc2\xa0: (\xc5\xa1tevilka) ime. Zgled: (90377) Sedna, kjer pomeni 90377 zaporedna \xc5\xa1tevilka iz kataloga, Sedna pa je ime. \xc5\xa0tevilka se lahko tudi izpusti, dovolj je navesti samo ime (v tem primeru: Sedna). Prav tako se lahko uporablja tudi \xc5\xa1tevilko brez oklepajev (v tem zledu: 90377 Sedna)._NEWLINE_Po dogovoru se za ozna\xc4\x8devanje naravnih satelitov pritlikavih planetov v\xc4\x8dasih uporablja ozna\xc4\x8devanje z rimskimi \xc5\xa1tevilkami. Tak na\xc4\x8din se je uporabljal \xc5\xbee od Gelilejevih \xc4\x8dasov. Zgled: (87) Silvija I Romul pomeni satelit z imenom Romul, ki kro\xc5\xbei okrog asteroida 87 Silvija_NEWLINE_Leta 1851 je bilo znanih samo 15 asteroidov, ki so vsi imeli svoje astronomske simbole. Ko so odkrili ve\xc4\x8dje \xc5\xa1tevilo asteroidov, je postal ta na\xc4\x8din ozna\xc4\x8devanja prekompliciran. Zaradi tega je Benjamin Apthorp Gould v letu 1851 predlagal, da bi jih ozna\xc4\x8devali samo s \xc5\xa1tevilkami v zaporedju njihovega odkrivanja. Ta na\xc4\x8din se je hitro pri\xc4\x8del uporabljati. Po letu 1949 so vse ostale razli\xc4\x8dice ozna\xc4\x8devanja odmrle. Edina izjema je bil Pluton, ki so ga imeli za planet, dokler ga leta 2006 niso izklju\xc4\x8dili iz dru\xc5\xbeine planetov. Takrat so mu dali formalno oznako 134340 Pluton.'